Document ID: 32010R0046

ΚΑΝΟΝΙΣΜΌΣ (ΕΕ) αριθ. 46/2009 ΤΗΣ ΕΠΙΤΡΟΠΉΣ
της 19ης ιανουαρίου 2010
για παρέκκλιση από τον κανονισμό (ΕΟΚ) αριθ. 3149/92 όσον αφορά την περίοδο εκτέλεσης στη Ρουμανία του σχεδίου διανομής τροφίμων στους απόρους της Ένωσης για το έτος 2009
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 43 στοιχείο ζ) σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 3 παράγραφος 1 του κανονισμού (ΕΟΚ) αριθ. 3149/92 της Επιτροπής, της 29ης Οκτωβρίου 1992, περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας (2), προβλέπει ότι η περίοδος εκτέλεσης του ετήσιου σχεδίου διανομής τροφίμων αρχίζει την 1η Οκτωβρίου και λήγει στις 31 Δεκεμβρίου του επόμενου έτους. Δεδομένου ότι οι δυσκολίες που παρουσιάστηκαν κατά την αφαίρεση των αποθεμάτων ζάχαρης που βρίσκονταν στη Σλοβακία και χορηγήθηκαν στη Ρουμανία στο πλαίσιο του ετήσιου σχεδίου 2009 το οποίο εγκρίθηκε με τον κανονισμό (ΕΚ) αριθ. 983/2008 της Επιτροπής (3) είχαν ως αποτέλεσμα να μην μπορέσει η Ρουμανία να εκτελέσει το ετήσιο σχέδιό της εντός της προθεσμίας που ορίζεται στον κανονισμό (ΕΟΚ) αριθ. 3149/92, κρίνεται σκόπιμο να προβλεφθεί παρέκκλιση από τον κανόνα αυτό και να παραταθεί η προθεσμία εκτέλεσης για την ειδική αυτή περίπτωση.
(2)
Η εκτέλεση του ετήσιου σχεδίου 2009 λήγει στις 31 Δεκεμβρίου 2009 και είναι αναγκαίο η παρέκκλιση να αρχίσει να ισχύει το αργότερο κατά την ημερομηνία αυτή.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 3 παράγραφος 1 του κανονισμού (ΕΟΚ) αριθ. 3149/92 και όσον αφορά τα αποθέματα ζάχαρης που χορηγήθηκαν στη Ρουμανία στο πλαίσιο του ετήσιου σχεδίου 2009, η περίοδος εκτέλεσης του εν λόγω σχεδίου παρατείνεται έως τις 31 Ιανουαρίου 2010.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 31 Δεκεμβρίου 2009.
Λήγει την 1η Φεβρουαρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιανουαρίου 2010.

Labels: 17
5
0
3
18
15